b'\n_START_ARTICLE_\nBeograd\n_START_SECTION_\nDemografi\n_START_PARAGRAPH_\nVed en folket\xc3\xa6lling i 2002 var Beograds indbyggertal 1.576.124. De st\xc3\xb8rste etniske grupper er serbere (1.417.187), jugoslavere (22.161), montenegrinere (21.190), rum\xc3\xa6nere (19.191), kroatere (10.381) og makedonere (8.372). De seneste m\xc3\xa5linger (2007) viser at Beograds befolkning er steget med 400.000 p\xc3\xa5 blot 5 \xc3\xa5r siden den sidste officielle t\xc3\xa6lling. Per d. 15. december 2007 har byens Institut for Informatik og Statistik registreret 1.531.741 med stemmeret, hvilket bekr\xc3\xa6fter, at byens indbyggertal er steget kraftigt siden 2002, da antallet af registrerede med stemmeret n\xc3\xa6sten er oversteget det samlede befolkningstal fra det \xc3\xa5r. If\xc3\xb8lge NGO\'er Differentia har beograd n\xc3\xa5et et befolkningstal p\xc3\xa5 2 millioner i  2007. Den officielle t\xc3\xa6lling har dog endnu ikke bekr\xc3\xa6ftet dette._NEWLINE_Beograd er hjemsted for mange etniske grupper fra hele det tidligere Jugoslavien, bl.a. fordi det var hovedstaden. Mange mennesker kom i et fors\xc3\xb8g p\xc3\xa5 at f\xc3\xa5 et bedre liv eller kom som flygtninge fra krig og etnisk udrensning. Mellem 10.000 og 20.000 kinesere sk\xc3\xb8nnes at bo i Beograd; de begyndte at immigrere i midten af 1990\'erne. Blok 70 i Ny Beograd er kendt lokalt som det kinesiske kvarter. Mange fra Mellem\xc3\xb8sten, prim\xc3\xa6rt fra Syrien, Iran, Jordan og Irak, ankom for at g\xc3\xb8re studier i 1970\'erne og 80\'erne og blev siden og fik familie i byen. Afganske og irakiske kurdiske flygtninge er nogle af de sidst ankomne grupper fra Mellem\xc3\xb8sten._NEWLINE_Selvom der er flere historisk religi\xc3\xb8se samfund i byen er dens religi\xc3\xb8se sammens\xc3\xa6tning dog nogenlunde homogen. Det serbisk ortodokse samfund er langt det st\xc3\xb8rste med 1.429.170 tilh\xc3\xa6ngere. Der er ogs\xc3\xa5 20.366 muslimer, 16.305 romiskkatolske samt 3.796 protestanter. Historisk har der v\xc3\xa6ret en betydelig gruppe j\xc3\xb8der, men efter nazisternes bes\xc3\xa6ttelse under anden verdenskrig, hvor mange j\xc3\xb8der emigrerede til Israel er antallet faldet til kun 515.\n_START_SECTION_\nKultur\n_START_PARAGRAPH_\nBeograd er v\xc3\xa6rt for mange kulturelle begivenheder, inklusiv FEST (Beograd Film Festival), BITEF (Beograd Teater Festival), BELEF (Beograd Summer Festival), BEMUS (Beograd Musik Festival), Beograd bogudstilling og Beograd \xc3\x98lfestival. Den Nobelprisvindende forfatter Ivo Andri\xc4\x87 skrev sit mest ber\xc3\xb8mte arbejde Broen over Drina i Beograd. Andre prominente forfattere inkluderer Branislav Nu\xc5\xa1i\xc4\x87, Milo\xc5\xa1 Crnjanski, Borislav Peki\xc4\x87, Milorad Pavi\xc4\x87 og Me\xc5\xa1a Selimovi\xc4\x87. Det meste af den serbiske filmindustri har base i Beograd; den i 1995 Palme d\'Or-vindende Underground, instrueret af Emir Kusturica, blev produceret i byen. _NEWLINE_Byen var en af de vigtigste byer for den  Jugoslaviske nye b\xc3\xb8lge i 1980\'erne: VIS Idoli, Ekatarina Velika og \xc5\xa0arlo Akrobata var alle fra Beograd. Andre vigtige rockgrupper inkluderer Riblja \xc4\x8corba og Bajaga i Instruktori. Byen var centrum for den jugoslaviske musikalske stil kendt som turbofolk, hvor en af de mest ber\xc3\xb8mte stjerner er Ceca Ra\xc5\xbenatovi\xc4\x87. I dag er byen center for den serbiske hip hop scene med grupper som Beogradski Sindikat, \xc5\xa0kabo og Mar\xc4\x8delo.\n_START_SECTION_\nUddannelse\n_START_PARAGRAPH_\nBeograd har to statsuniversiteter og flere private institutioner for videreg\xc3\xa5ende uddannelser. Den "Store Skole", der blev grundlagt i 1808, var det f\xc3\xb8rste sted, der udb\xc3\xb8d videreg\xc3\xa5ende uddannelse i Serbien. Et lykeion efterfulgte i 1841, da det blev flyttet fra Kragujevac til Beograd. I 1905 havde det udviklet sig til Beograd Universitet, et af landets \xc3\xa6ldste uddannelsesinstitutioner (de \xc3\xa6ldste faciliteter med videreg\xc3\xa5ende uddannelse i landet er l\xc3\xa6reseminaret i Subotica, som kan dateres tilbage til 1689). Mere end 70.000 studerende studerer ved universitetet.\n_START_SECTION_\nTransport\n_START_PARAGRAPH_\nBeograd Lufthavn er beliggende 12 kilometer fra byens centrum. I 2012 ekspederede den over 3.3 millioner passagerer.\n_START_SECTION_\nSport\n_START_PARAGRAPH_\nDer er omkring 1000 sportsfaciliteter i Beograd, hvoraf mange kan rumme alle niveauer af sportsbegivenheder. Beograd har v\xc3\xa6ret v\xc3\xa6rt til flere relativt store sportsbegivenheder for nylig inklusiv europamesterskaberne i basketball 2005, volleyball 2005, vandpolo 2006 og European Youth Olympic Festival 2007. Beograd skal ligeledes v\xc3\xa6re v\xc3\xa6rt ved Universiaden 2009, hvor den blev valgt over byerne Monterrey og Pozna\xc5\x84.'